ദത്ത് വിവാദം അനുപമയുടെ അച്ഛനെതിരായി നടപടിയെടുക്കാന് സി.പി.എം ദത്ത് വിവാദത്തില് അനുപമയുടെ അച്ഛന് ജയചന്ദ്രനെതിരെയുള്ള പാര്ട്ടി നടപടിയില് ഇന്ന് തീരുമാനമുണ്ടായേക്കും. സി.പി.എം പേരൂര്ക്കട ലോക്കല് കമ്മിറ്റിയും അതിനുശേഷം ഏരിയാ കമ്മിറ്റിയും ഇന്ന് യോഗം ചേരും. പാര്ട്ടി ലോക്കല് കമ്മിറ്റി അംഗമാണ് ജയചന്ദ്രന്. അനുപമയുടെ അമ്മ സ്മിത ജെയിംസ് ഉള്പ്പെടെ കേസിലെ പ്രതികളില് അഞ്ചുപേര് സി.പി.എം അംഗങ്ങളാണ്. ഇവര്ക്കെതിരെയും നടപടിയുണ്ടായേക്കും. ജയചന്ദ്രനെതിരെ നടപടി വേണമെന്ന നിര്ദേശം സി.പി.എം ജില്ലാ നേതൃത്വം കീഴ്ഘടകങ്ങള്ക്ക് നല്കിയിട്ടുണ്ട്.അതേസമയം, കുഞ്ഞിനെ തട്ടികൊണ്ട് പോയി ദത്ത് നല്കിയെന്ന പരാതിയില് അനുപമയില് നിന്നും അജിത്തില് നിന്നും ശിശുവികസന ഡയറക്ടര് വിവരങ്ങള് ശേഖരിക്കും. ഇന്ന് വൈകുന്നേരം നാലിന് വനിതശിശു വികസന ഡയറക്ടറുടെ ഓഫീസില് രേഖകളുമായി എത്താനാണ് നിര്ദേശം. വകുപ്പുതല അന്വേഷണത്തിന്റെ ഭാഗമായാണ് വിവര ശേഖരണം. നവംബര് അഞ്ചിന് നടക്കുന്ന സിറ്റിങ്ങില് ഹാജരാകാന് വനിതാ കമ്മീഷനും അനുപമയോട് ആവശ്യപ്പെട്ടിട്ടുണ്ട്.